SUHETO ITI AKKUB | PAGARIAN TI DIOS—ANIA TI IPAAYNA KENKA?
Pagarian ti Dios—Ania ti Ipaayna Kenka?
Kas naammuantayon iti immuna nga artikulo, nagpateg ti Pagarian ti Dios kadagiti Saksi ni Jehova. Mabalin nga interesadoka iti dadduma a nadakamat a bendision iti masanguanan nga ipaay ti Pagarian ti Dios. Ngem nalabit pampanunotem no talaga nga agpayso dagita a kari.
Nasaysayaat dayta ngem ti basta patiem ti amin a mangngegmo. (Proverbio 14:15) Dayta a panagannadmo ket mayasping iti inaramid dagiti taga-Berea. * Idi damo a nangngegda ti naimbag a damag iti Pagarian, pinatida ti nangngegda ngem saan a gapu ta kayatda laeng dayta. Imbes ketdi, inadalda a naimbag dagiti Kasuratan tapno maammuanda “no agpayso dagitoy a banag.” (Aramid 17:11) Kaipapananna nga indilig dagiti taga-Berea ti naimbag a damag a nangngegda iti ibagbaga ti Kasuratan. Idi agangay, napaneknekanda a talaga a naibatay iti Sao ti Dios ti naimbag a damag.
Parparegtaendakayo met dagiti Saksi ni Jehova a mangaramid iti kasta. Babaen ti libre a programa a panagadal iti Biblia, ikkandakayo ti gundaway dagiti Saksi ni Jehova a mangidilig iti isursuroda maipapan iti Pagarian ti Dios ken iti isursuro ti Biblia.
No agadalka iti Biblia, saanmo laeng a maammuan ti maipapan iti Pagarian ti Dios, no di ket masungbatan pay dagiti napapateg a saludsodmo.
Kangrunaanna, sumingedka iti Dios no agadalka iti Biblia. (Santiago 4:8) Kas resultana, no nasingsingedka iti Dios, ad-adda a maammuam no ania dagiti naimbag a banag nga ipaay kenka ti Pagarian ti Dios, saan laeng nga ita no di ket iti agnanayon. Inkararag ni Jesus iti Amana: “Daytoy kaipapananna ti agnanayon a biag, ti pananggun-odda iti pannakaammo maipapan kenka, ti maymaysa a pudno a Dios, ken iti daydiay imbaonmo, ni Jesu-Kristo.”—Juan 17:3.
^ par. 4 Ti Berea ket maysa a siudad iti nagkauna a Macedonia.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn